КъардэнгъущI Зырамыку и юбилейр Бахъсэн щагъэлъапIэ
ТхакIуэ, артист, щIэныгъэлI цIэрыIуэ КъардэнгъущI Зырамыку къызэралъхурэ илъэси 100 зэрырикъум теухуа гуфIэгъуэ зэхыхьэ дахэ Бахъсэн къалэм щекIуэкIащ.
Думэныщ Iэулэдин и псалъэ. Абы хэтащ къалэм и щIыналъэ администрацэм и унафэщIхэмрэ лэжьакIуэхэмрэ, жылагъуэ зэгухьэныгъэхэм я лIыкIуэхэр, школакIуэхэр, цIыхубэ хъыбарегъащIэ IуэхущIапIэхэм я лэжьакIуэхэр. Апхуэдэу гуфIэгъуэ зэхыхьэм кърагъэблэгъат КъБР-м щэнхабзэмкIэ и министр Къумахуэ Мухьэдин, щэнхабзэм и лэжьакIуэ цIэрыIуэхэу Щомахуэ Хьэсэнбий, Думэныщ Iэулэдин, гуманитар къэхутэныгъэхэмкIэ институтым и лэжьакIуэ Быхъурэ Мухьэмэд, КъардэнгъущIхэ я лъэпкъым я нэхъыжь Мухьэрбий, Къэбэрдей-Балъкъэр къэрал университетым и лэжьакIуэ Къардэн Мусэдин, «КъалэщIэ» фондым и тхьэмадэ Шопар Алан сымэ, нэгъуэщIхэри.
ЗэIущIэм къыщыщыпсалъэм Бахъсэн къалэм и щIыналъэ администрацэм и Iэтащхьэ Мамхэгъ Хьэчим жиIащ: «КъардэнгъущI Зырамыку псэемыблэжу зэрылэжьам и фIыщIэкIэ мыкIуэдыжу къэнащ адыгэ уэрэд, хъыбарыжь, таурыхъ, псалъэжь куэд. Абы и гуащIэмрэ хэхауэ фольклорым хилэжьыхьамрэ адыгэ лъэпкъым и фIыгъуэ нэхъыщхьэ дыдэхэм ящыщ зы хъуащ».
ЗэIущIэр яIэтащ пасэрей адыгэ уэрэдыжьхэмкIэ. Абы къыщыпсэлъащ КъардэнгъущI Зырамыку зыцIыхуу щытахэр — КъБР-м щэнхабзэмкIэ щIыхь зиIэ и лэжьакIуэ Щомахуэ Хьэсэнбий, КъБКъУ-м художественнэ лэжьыгъэмкIэ и пашэ Думэныщ Iэулэдин, гуманитар къэхутэныгъэхэмкIэ институтым и лэжьакIуэ Быхъурэ Мухьэмэд сымэ. Абыхэм къыхагъэщхьэхукIащ щIэныгъэлIым и гъащIэ кIыхьым къриубыдэу гъуэгуанэшхуэ зэрызэпичар, адыгэ IуэрыIуатэр зэхуихьэсыжын папщIэ Къэбэрдейми, Шэрджэсми, Адыгейми, Шапсыгъми я къуажэхэм я нэхъыбапIэм зэрыщыIар. И гъащIэр иухыху Зырамыку и лэжьыгъэр зэпигъэуакъым, уэрэдыжьхэр зэхуихьэсыжу, тхылъхэр итхыу екIуэкIащ икIи а псори къэкIуэну щIэблэхэм къахуигъэнащ.
Шопар Алан «КъалэщIэ» фондым КъардэнгъущI Зырамыку илъэси 100 зэрырикъум и щIыхькIэ игъэхьэзыра фэеплъ тыгъэхэмрэ ЩIыхь тхылъхэмрэ къалэм и Iэтащхьэ Мамхэгъ Хьэчим, къалэ администрацэм щэнхабзэмкIэ и къудамэм и унафэщI Бэч Алийрэ яритащ.
Зэхыхьэр яухащ «ДжэгуакIуэ» цIыхубэ ансамблым и концерткIэ.
